Document ID: 32006D0532

KOMMISSIONENS BESLUTNING
af 28. juli 2006
om visse beskyttelsesforanstaltninger over for højpatogen aviær influenza i Sydafrika
(meddelt under nummer K(2006) 3350)
(EØS-relevant tekst)
(2006/532/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1 og 6,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1 og 5, og
ud fra følgende betragtninger:
(1)
Aviær influenza er en infektiøs virussygdom hos fjerkræ og andre fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet. Der er en risiko for, at sygdomsagensen spredes via international handel med levende fjerkræ og andre fugle eller produkter heraf.
(2)
Sydafrika bekræftede den 29. juni 2006 et udbrud af højpatogen aviær influenza på en strudsefuglebedrift i Western Cape Province.
(3)
Den aviær influenza-virusstamme, der blev påvist i forbindelse med udbruddet, er af subtypen H5N2 og er derfor forskellig fra den stamme, der for øjeblikket er skyld i epidemien i Asien, Nordafrika og Europa. Ifølge den aktuelle viden er folkesundhedsrisikoen i forbindelse med denne subtype mindre end risikoen i forbindelse med den stamme, der forekommer i Asien, og som er af virussubtypen H5N1.
(4)
I henhold til de eksisterende fællesskabsbestemmelser har Sydafrika kun tilladelse til eksport til Fællesskabet af levende strudsefugle og rugeæg heraf samt fersk kød og tilberedt kød og produkter, der indeholder kød af de pågældende arter.
(5)
På grund af den dyresundhedsmæssige risiko for, at højpatogen aviær influenza føres ind i Fællesskabet, bør import fra Sydafrika af levende strudsefugle og rugeæg af disse arter som en øjeblikkelig foranstaltning suspenderes.
(6)
Endvidere bør import til Fællesskabet fra Sydafrika af fersk kød af strudsefugle samt tilberedt kød og kødprodukter, som består af eller indeholder kød af de ovennævnte arter, suspenderes. Eftersom sygdommen blev ført ind på de sygdomsramte bedrifter medio juni, bør der imidlertid på visse betingelser gives dispensation vedrørende fersk kød samt tilberedt kød og kødprodukter, som består af eller indeholder kød af de ovennævnte arter, når slagtningen fandt sted før den 1. maj 2006.
(7)
Sydafrika har anvendt strenge sygdomsbekæmpelsesforanstaltninger og har forelagt Kommissionen yderligere oplysninger om sygdomssituationen, som berettiger, at importsuspensionen begrænses til kun at omfatte den del af Sydafrikas område, der er berørt.
(8)
Ved Kommissionens beslutning 2005/432/EF af 3. juni 2005 om dyre- og folkesundhedsbetingelser og standardcertifikater for import fra tredjelande af kødprodukter til konsum og om ophævelse af beslutning 97/41/EF, 97/221/EF og 97/222/EF (3) er der opstillet en liste over tredjelande, hvorfra medlemsstaterne kan tillade import af kødprodukter, og der fastsættes behandlinger, der anses for effektivt at kunne inaktivere patogener af bestemte dyresygdomme. For at forebygge risikoen for, at sygdommen overføres via sådanne produkter, skal de gennemgå en relevant behandling, som afhænger af, hvilken sundhedsstatus oprindelseslandet har, og hvilke dyrearter produktet stammer fra. Import af kødprodukter og tilberedt kød, som består af eller indeholder kød af strudsefugle med oprindelse i Sydafrika, og som har undergået en relevant behandling i henhold til nævnte beslutning, bør fortsat tillades.
(9)
Så snart Sydafrika har fremlagt yderligere oplysninger om sygdomssituationen med hensyn til højpatogen aviær influenza og de bekæmpelsesforanstaltninger, der er truffet i den forbindelse, tages de foranstaltninger, Fællesskabet har truffet i forbindelse med det nylige udbrud i Sydafrika, op til revision. Denne beslutning bør derfor kun anvendes indtil den 31. oktober 2006.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne suspenderer import af følgende fra den del af Sydafrikas område, der er anført i bilaget:
a)
levende strudsefugle samt rugeæg heraf
b)
fersk kød af strudsefugle
c)
kødprodukter og tilberedt kød, som består af eller indeholder kød af strudsefugle.
Artikel 2
1. Uanset artikel 1, litra b) og c), tillader medlemsstaterne import af fersk kød, kødprodukter og tilberedt kød, der er omhandlet i artikel 1, litra b) og c), og som hidrører fra fugle, der er slagtet inden den 1. maj 2006.
2. Følgende angives i de veterinærcertifikater, der ledsager sendinger af kød, kødprodukter og tilberedt kød, der er omhandlet i stk. 1:
»Fersk kød af strudsefugle/kødprodukter, der består af eller indeholder kød af strudsefugle/tilberedt kød, der består af eller indeholder kød af strudsefugle (4), hidrørende fra strudsefugle, der er slagtet inden den 1. maj 2006, jf. artikel 2, stk. 1, i beslutning 2006/532/EF.
3. Uanset artikel 1, litra c), tillader medlemsstaterne import af kødprodukter og tilberedt kød, der består af eller indeholder kød af strudsefugle, hvis kødet er blevet underkastet mindst en af de særlige behandlinger, der er omhandlet i del 4, punkt B, C eller D, i bilag II til beslutning 2005/432/EF.
Artikel 3
Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
Artikel 4
Denne beslutning anvendes indtil den 31. oktober 2006.
Artikel 5
Denne beslutning er rettet til medlemsstaterne.
Udfærdiget i Bruxelles, den 28. juli 2006.

Labels: 3
18
17
6